「倉頡輸入法」嘅繁體字拆碼
 **倉頡輸入法**（粵拼：cong1 kit3 syu1 jap6 faat3）
係由台灣人朱邦復喺1976年創製嘅中文輸入法，最初只有繁體中文版本，原名係「形意檢字法」，用嚟解決電腦輸入漢字嘅問題。1978年由中華民國前國防部長蔣緯國將軍同佢改名為「倉頡輸入法」。

朱邦復唔收分毫噉公開倉頡輸入法，令到電腦漢化有好大嘅進展。而家大部份嘅作業系統都附埋倉頡輸入法。佢係繁體中文使用地區用得最多嘅形碼輸入法。

另外有一啲民間嘅修改版。發明人後來亦基於呢個輸入法，另外製作咗一個「蒼頡檢字法」，俗稱「六代倉」（嚴格啲嚟講唔係倉頡）用喺「倉頡系統」度。佢有啲部份同倉頡輸入法相似，但都有幾大改變。

版本演進
----

淨係印咗倉頡字根嘅鍵盤，設計同用色都模仿《明日帝國》中出現嘅中文電腦鍵盤
* 1977年，喺台灣發表第一代倉頡，根據一萬二千字嘅《國語辭典》設計嘅。
* 1980年，發表第二代倉頡，只係執過第一代倉頡啲啲。
* 1982年，發表第三代倉頡，係以《康熙字典》做範圍，揀咗其中嘅四萬字，係將第二代改良嘅成果。
* 1985年，喺美國發表第五代輸入法同字形產生器，收咗大約六萬字，重增加一啲輔助字形同修正咗少少取碼，例如「考」字。喺朱邦復工作室網站上嘅《第五代倉頡輸入法手冊》嗰本書入面有第三代、第五代改碼字嘅字碼對照表。

由於當初微軟為咗方便啲用家，內置嘅一直都仲係第三代倉頡嘅改進版（曾用於Microsoft Windows 95/98/Me/2000/XP 等作業系統之內（修改咗一啲異體字同加入咗部份香港字，但係有錯碼），依家唔清楚）冇變過，令到啲人習慣晒三代倉，所以依家用得最多嘅係舊版第三代倉頡。

因為大量對第三代倉頡嘅需求，好多字典（如五南國語活用辭典），書籍（如小學生速學倉頡手冊$52）同網站（如五色學倉頡）都係教緊第三代倉頡，所以學第三代倉頡可以有多啲資源用。

Microsoft預設三代倉；iPhone連轉都唔使轉，輸入時自能判斷，兩種版本兼備；而Mac OS X 10.4 版就用倉頡第五代。倉頡之友搞嘅倉頡第五代通用版、國際版同香港版就係用咗第五代倉頡。Linux 或者 Unix 嘅 X window 介面上嘅 gcin 輸入法程式，有得揀用倉頡第三代同第五代。

由「面」、「非」呢兩字就可以分得出係第三代定係第五代倉頡：

| 例字 | 倉頡第三代 | 倉頡第五代 | 蒼頡檢字法 |
| --- | --- | --- | --- |
| 倉頡碼 | 撳乜掣 | 倉頡碼 | 撳乜掣 | 蒼檢碼 | 撳乜掣 |
| 「面」 | 一田卜中 | MWYL | 一田尸中 | MWSL | 一田尸 | MWS |
| 「非」 | 中一卜卜卜 | LMYYY | 中一尸卜 | LMSY | 中尸卜 | LSY |

其實揀邊個版本都冇所謂，因為去到依家，其實都已經好易轉到。

事實上，以大五碼(Big5)的漢字作比較，五代倉比三代倉有多少少重碼字，大約零點幾 %到。

取碼原則
----

呢版只提供簡介，詳情可以睇 維基書本有關倉頡輸入法嘅內容。

中文字根據「由上而下，由左而右，由外而內」呢啲原則分拆成字型結構，跟住再用倉頡字母拼出嚟。鍵盤上「A」至「Y」鍵各代表一個倉頡字母（「X」鍵用喺特殊字，「Z」鍵通常唔用），例如「A」係「日」、「N」就係「弓」。倉頡字母係主要字根（主根），代表24個重要嘅中文字字型部件。每個倉頡字母都會根據外觀嘅形狀變化，衍生出一啲輔助字形（輔根）。透過主根同輔根呢啲部件，就可以組成無限個漢字。

倉頡輸入法取碼時，要將一個漢字分爲字首同字身，拎字首最多2個碼（頭尾）同字身3個碼（頭12加嗰尾）。如果有三部份就取字首最多2個（頭尾）、次字首2個（頭尾）（必須2個，不足兩個跟返上面）同字身1個（尾）。拆唔到嘅字（連體字）就取頭123碼加最後一碼。見到三個基本字型（木、火、大）嗰陣就先取咗佢。一個漢字最少用一個碼輸入，最長係五個碼。

自創口訣：兩忽就左2右3 三忽就2**2**1 、中間得1當兩忽 ，得一忽就123加嗰尾、木火大（山火）要先處理！

好似噉：

例如：

| 漢字 | 分割 | 碼數 | 取碼 | 鍵盤上撳嘅掣 |
| --- | --- | --- | --- | --- |
| 串 | 整體字，冇得分割 | 最多取 4 碼 | 中中 | `中``中` | `L``L` |
| 理 | 字首：王. 字身：里 | 最多取 2. 3 碼 | 一土. 田土 | `一``土``田``土` | `M``G``W``G` |
| 菇 | 字首：艹. 次字首：女. 次字身：古 | 最多取 2. 3 碼 | 廿. 女. 十口 | `廿``女``十``口` | `T``V``J``R` |
| 語 | 字首：言. 次字首：五. 次字身：口 | 最多取 2. 2. 1 碼 | 卜口. 一一. 口 | `卜``口``一``一``口` | `Y``R``M``M``R` |
| 

|  |  |
| --- | --- |
| 註︰ | 上面嘅數字係取碼嘅類型。基本上，只要將字形一分为二，最左、最上、最外嘅字首部份，取首、尾兩碼；其餘嘅字身部份，依規則取三碼，就可以拆解所有漢字。 |

 |

### 倉頡字母分類

「倉頡字母」（簡稱「主根」）分咗五大類，共26個倉頡字母，括號文字為相對鍵同讀音：

* **哲理類**：日（A）、月（B）、金（C）、木（D）、水（E）、火（F）、土（G）
* **筆畫類**：竹（H，斜）、戈（I，點）、十（J，交）、大（K，叉）、中（L，縱）、一（M，橫）、弓（N，鈎）
* **人體類**：人（O）、心（P）、手（Q）、口（R）
* **字型類**：尸（S，側）、廿（T，並）、山（U，仰）、女（V，紐）、田（W，方）、卜（Y）
* **複合類**：無論喺任何情況下，最多攞首尾兩碼，例如：門（AN，日弓）、鬥（LN，中弓）、目（BU，月山）、阝（NL，弓中）、虍（YP，卜心）、隹（OG，人土）、鬼（只限第三代倉頡）（HI，竹戈）等等
* **特殊類**：難（X），用於特定嘅形塊或部件，例如：臼（HX，竹難），卍（NX，弓難）等等大約十幾種形塊或部件，又或者係用於重碼字（eg.己，已）；重（Z）（喺第三代唔再用，一啲自製倉頡當佢係特殊鍵，例如唔記得部分嘅碼嗰陣用嚟當萬能碼）

倉頡字碼嘅鍵盤排列
印咗倉頡字碼大字嘅鍵盤
同時印咗倉頡字碼同英文字母嘅鍵盤，係臺、港、澳地區常見嘅鍵盤類型
同時印咗倉頡字碼同英文字母嘅鍵盤，配色同外觀比較優雅
頭24個倉頡字母重可以根據個樣再變化，衍生出「輔助字形」（簡稱「輔根」）嚟辨別所有嘅中文字。例如：「水」衍生出「氵」（三點水）；「手」衍生出「扌」（提手旁）；「中」衍生出「丨」（主幹係豎筆）；「弓」衍生出「亅」（重點係鈎筆）；「田」衍生出外圍嘅「囗」（框入面有嘢，唔同『口』）等等。詳情可以睇下 維基書本有關倉頡輸入法輔助字形嘅內容。

擧個例，「妲」字由主根「女、日、一」組成，輸入時就要撳「女(V)、日(A)、一(M)」呢三個掣；「泗」字由輔根「氵、囗、」組成，由於「氵」隸屬「水」，「囗」隸屬「田」，「」隸屬「金」，輸入時就撳「水(E)、田(W)、金(C)」呢三個掣。

實際應用嗰陣，主根同輔根通常都會混用，例如「烟」字由主根「火」、輔根「囗」（隸屬「田」）同主根「大」組成；「桐」由主根「木」、輔根「冂」（隸屬「月」）同主根「一」、「口」組成；「銀」字由主根「金」、「日」同輔根「」（隸屬「女」）組成。

只要不斷練習拆碼，分辨邊啲係字首字身同埋每個位點拆，兩星期破25WPM唔係夢！

評價
--

### 優點

（1）免費兼且普遍性高：由於偉大嘅朱邦復放棄咗佢嘅倉頡輸入法專利權，倉頡係免費嘅，唔使暗荷包就可以用啦！倉頡歷史悠久，加上公司唔使俾版權費，倉頡變得好普遍，每部電話電腦都有，絕對是學完一定可以用得返，只要你肯去用。

（2）可以快速盲打：由於取碼嚴謹，取五個碼，揀字機率細，只有約8%，倉頡係有快速盲打嘅潛力所在嘅！
（就算有重碼，通常都剩係得嗰兩個，只要係碼前面加個X（重）區分就好啦！例如 己（尸山） 同 已（X尸山））

（3）解決提筆忘字：必須知道個字先可以拆到碼，幫助學習寫字，作文錯別字少啲，考試高分啲。例如「釁」字你又唔知識唔識得寫呢！當你搵啲文章嚟練拆碼嘅時候，仲會有可能掀起中文學習風波添！例如賣炭翁嘅「勅」字。

（4）能打偏門字：只要你熟悉倉頡拆碼原則，咩難字（eg.勅）都話咁易啦！

（5）被譽為神人：正正係因為倉頡難，所以逢親啲人用倉頡「bilibala」打字嗰陣人哋就會諗到 「bilibala」小丸子入面嗰個 好叻叻嘅花輪。

（6）發掘人生樂趣：有啲人喺HiNative話倉頡打字好似漢字拼圖遊戲噉，每次完成個拼圖都會有成功感！

### 缺點

（1）學習較艱苦：拆碼複雜（其實全部形碼輸入法都係咁，要快就要有代價）有啲字例如「考」咁唔合理，喺五代倉修復咗。另外有啲字唔啱筆順，例如「申」嘅取碼係 中田中（LWL）。（不過都係因為咁，倉頡嘅拆碼先會比較嚴謹！）

（2）取碼數量多：打字比改進咗嘅倉頡（如大新，需付費）較慢

（3）識寫先打到：因為你要跟返個字拆碼，所以吾識寫就吾識打（係所有形碼輸入法嘅問題）；相反拼音注音語音就吾會有呢個問題，但係就變咗做唔識讀就唔識打。

（4）版本複雜：有三代倉同五代倉，學習嗰陣就要取捨同小心啲啦！仲有，打字之前務必要睇下係邊個版本。

其他特色
----

以下係字形輸入法嘅比較| 輸入法 | 時間（年） | 輔助字根數 | 大五碼常用字重碼率共5401個字 |
| --- | --- | --- | --- |
| 倉頡 | 1976 | 140個（含難字根） | 三代：{\displaystyle {\frac {434}{5401}}=8.04\%} |
| 鄭碼 | 1980 | 約170個 | 不明 |
| 五筆 | 1983 | 約200個 |
| 大易 | 1988 | 約250個 | 三碼：{\displaystyle {\frac {2115}{5401}}=39.16\%} |
| 四碼：{\displaystyle {\frac {613}{5401}}=11.35\%} |
| 嘸蝦米 | 1989 | 基本字根約350個簡速字根約150個 | {\displaystyle {\frac {2515}{5401}}=46.57\%} |
| 行列 | 1992 | 超過300個 | {\displaystyle {\frac {1064}{5401}}=19.70\%} |

### 使用狀況

* 臺灣：根據2011年波仕特嘅調查報告指出，臺灣使用倉頡輸入法嘅比例係9.9%。其他嘅有注音輸入法70%、嘸蝦米輸入法10.7%。
* 港澳：由於普遍市民唔識或者唔習慣注音同普通話拼音，而粵語拼音亦唔夠流行，所以以前好多人用以字形取碼嘅倉頡輸入法。香港雖然無全面統計數據，但係根據輸入法硏究者李祥喺2000年所講，香港使用者最多嘅輸入法係倉頡輸入法。嗰年年初，喺中文大學舉辦嘅研討會上，現場近三百名教師超過九成使用倉頡輸入法。而2001年「香港中學校際中文輸入大賽」度，1288人入面，有761人使用倉頡輸入法，其次爲速成輸入法，有317人人選用。其他輸入法都唔夠4%。（可能係因為倉頡打字快同埋歷史悠久，所以大多數人喺比賽都係用倉頡。）不過依家時勢已經有轉變。後生呢批嫌倉頡速成麻煩，所以更加多人轉咗去用拼音輸入法（普教流行）、九方（需付費）筆畫手寫甚至乎語音，造成將來工作打中文字的不便。
* 喺香港，速成同倉頡嘅比例大概係二比一，三代倉同五代倉嘅比例又大概係6:4或7:3（僅作參考，未必正確）

倉頡係台灣發源，但係喺香港最常用。

由倉頡衍生嘅輸入法
---------

### 簡易／速成輸入法

**簡易輸入法**，又叫做**速成輸入法**（簡稱**簡易**或者**速成**），係倉頡輸入法嘅簡化版。佢嘅拆字法同倉頡一樣，只係攞頭尾兩碼，所以一個中文字最長只有兩碼。呢個取碼法比較簡單，所以幾受初學者歡迎，但係用家要喺大量同碼字裏面揀要嘅字，令到輸入速度相對變慢晒。雖然微軟推出「新速成輸入法」，以大量詞庫以及智慧選字為基礎，自動幫使用者揀字，減輕使用者背候選字嘅負擔（Windows XP/Vista/7都已經裝定新速成輸入法），而且一啲人已經將數字碼嘅部份都死記落嚟，令到個輸入速度好似提升返咗咁。不過一有非常用字就要摷（摷食物摷垃圾嗰個摷）選字表，好難打到啦！而且可惜嘅係如果轉系統就有功虧一簣嘅可能性，因為唔同系統可能有唔同嘅揀字表。當然如果淨係日常需要嘅話，其實速成都係一個簡單易學嘅輸入法，唔會比倉頡遜色嘅！（睇上面個使用比例就知）

此輸入法好早期已經裝定喺視窗作業系統裏面，唔使再裝，係電腦裏面最常用嘅預設輸入法之一。

### 快速倉頡輸入法

**快速倉頡輸入法**，簡稱**快倉**，係麥志洪喺1987年改良倉頡輸入法而成嘅。

佢嘅特點係，可以當傳統倉頡輸入法使用，亦可以隨意隨時輸入快倉編碼嚟增加速度。

「快速倉頡輸入法」第六代係用GPLv3授權發放。

### 新倉頡輸入法

**新倉頡輸入法**大約同Windows 2000一齊推出。佢無咩選字嘅麻煩，對一個熟手嘅打字員嚟講，可以完全唔使睇螢幕盲打，交畀系統自動分詞揀字。不過因為唔少人都唔慣新倉頡嘅盲打模式同冇關連嘅揀字，佢哋都唔多鍾意新倉頡輸入法，甚至無論點都要搵番以前嗰隻倉頡輸入法重新裝過。正因為咁，微軟喺後嚟嘅Windows XP裏面重保留咗舊版嘅倉頡輸入法。

### 大新倉頡輸入法

**大新倉頡輸入法**打破咗TQC全球華人中文輸入法嘅新記錄──220字嘅輸入法，重快過嘸蝦米輸入法嘅最高記錄。特色係整體少咗取碼數、多咗六段簡碼、有幾種容錯碼、重覆字最佳化編排。係商業軟件。

參考
--

1. ↑  計算準則參見：老話一句：咪學嘸蝦米，學倉頡！ @ 泰瑞的世界
2. ↑  Pollster波仕特線上市調：七成以上民眾使用注音輸入法
3. ↑  李祥：〈兩岸三地使用者最多的中文輸入法〉 互聯網檔案館嘅歸檔，歸檔日期2007-02-05.，登喺香港CNET「IT透視鏡」專欄，2000年11月27日。
4. ↑  〈中文輸入法世界：2001年「香港中學校際中文輸入大賽」統計資料及系列報導〉. 原著喺2020年5月26號歸檔. 喺2019年10月13號搵到.

### 出面網頁

* 朱邦復工作室
* 倉頡輸入法專區
* 倉頡之友。馬來西亞
* 倉頡之友。香港
* 五色學倉頡
* 倉頡輸入法介紹
* 輸入法在綫（唔使安裝嘅網上中文輸入平臺，內含倉頡輸入法）
* 大新倉頡輸入法官方網站
* 自由倉頡2004

（評價—優點—花輪）

（評價—優點—發掘人生樂趣）

睇埋
--

* 嘸蝦米輸入法

* 九方輸入法

* 大新倉頡輸入法

* 鄭碼

* 行列

* 漢字